แชร์กระหน่ำ…KBANK ปัดรับผิดชอบลูกค้าพร้อมเพย์ทุกกรณี
แชร์กระหน่ำ...KBANK ปัดรับผิดชอบลูกค้าพร้อมเพย์ทุกกรณี
10 ก.ค. 2559

ผู้สื่อข่าวรายงานว่า มีการแชร์ข้อความและรูปภาพผ่านโซเซี่ยลมีเดียเกี่ยวกับ “ข้อตกลงและเงื่อนไขการลงทะเบียนพร้อมเพย์” ของธนาคารกสิกรไทย จำกัด (มหาชน) หรือ KBANK ที่ระบุว่า “ธนาคารจะไม่รับผิดชอบความเสียหายที่เกิดขึ้นจากเหตุสุดวิสัย ซึ่งรวมถึงกรณีความชำรุดบกพร่อง เสียหาย ขัดข้อง หรือล่าช้าของระบบคอมพิวเตอร์ และ/หรือระบบไฟฟ้า เครือข่ายอินเทอร์เน็ต ระบบการติดต่อสื่อสาร เครือข่ายโทรศัพท์เคลื่อนที่ อุปกรณ์อิเล็กทรอนิกส์ต่างๆ ระบบอื่นใดที่เกี่ยวข้องกับการให้บริการนี้ รวมถึงปัญหาด้านพลังงาน การกระทำของบุคคลภายนอก ซึ่งรวมถึงแฮกเกอร์”
ส่งผลให้เกิดการกระแสวิพากษ์วิจารณ์ในสังคมอย่างรวดเร็ว สำหรับข้อความที่ดูเหมือนจงใจปฏิเสธความรับผิดชอบของแบงก์ใหญ่ซึ่งเป็นผู้ดูแลเงินฝากของประชาชนจำนวนมาก สำหรับการเปิดให้บริการ “พร้อมเพย์” (PromptPay) ซึ่งเริ่มให้ลงทะเบียนล่วงหน้าตั้งแต่ 1 ก.ค.เป็นต้นไป ขณะที่ในช่วง 3 วันแรกของการลงทะเบียนพร้อมเพย์ล่วงหน้า KBANK มีผู้มาลงทะเบียนแล้วกว่า 1 ล้านบัญชี จากฐานลูกค้าเงินฝากของธนาคารที่มีไม่ต่ำกว่า 10 ล้านบัญชี
 
สำหรับกรณีดังกล่าว นายปรีดี ดาวฉาย กรรมการผู้จัดการ KBANK เปิดเผยว่า เป็นเรื่องเข้าใจผิดผ่านข้อความของธนาคาร โดยยืนยันว่าหากมีกรณีต่างๆ ที่เกิดความเสียหายต่อบัญชีเงินฝากของผู้ใช้บริการพร้อมเพย์ ธนาคารพร้อมรับผิดชอบทุกกรณี รวมถึงกรณีถูกโจรกรรมข้อมูลทางการเงินจากแฮกเกอร์ด้วย ดังนั้นจึงขออย่าให้ผู้ใช้บริการตื่นตระหนกหรือกังวลกับข้อความที่ธนาคารประกาศไป และได้ประสานงานให้ฝ่ายกฎหมายแก้ไขข้อความดังกล่าวอยู่
ดังนั้น ธนาคารกสิกรไทยจึงออกประกาศระบุว่า “สำหรับข้อความในเงื่อนไขการใช้บริการพร้อมเพย์ของธนาคารกสิกรไทย จะมีการทบทวนในการใช้คำพูดที่มีความชัดเจนยิ่งขึ้น เพื่อไม่ให้ลูกค้ากังวลและขอให้มั่นใจได้ว่า บริการพร้อมเพย์มีความสะดวก ปลอดภัย ซึ่งได้รับการยอมรับในการให้บริการลักษณะนี้มาหลายประเทศแล้ว”
…
 
